JAVNI POZIV ZA MLADE: Pridružite se Agri-Food & Bioeconomy Startup Challenge-u!
Da li želite da rješavate stvarne probleme, izgradite sopstveni startup i oblikujete budućnost industrije hrane?
Pozivamo više od 30 motivisanih studenata, istraživača i mladih inovatora za učešće u našem novom Startup Challenge-u! Ovaj program osmišljen je da osnaži inovativne poduhvate koji donose transformativne promjene u poljoprivredno-prehrambenom i cijelom bioekonomskom sektoru. Program Startup Challenge se finansira uz podršku Interreg Euro-MED programa u okviru Sole MED projekta i EIT Food programa.
Ko može da se prijavi?
U program primamo:
· Pojedince i timove koji nemaju razvijeno rješenje, niti definisanu ideju, ali imaju izraženu želju da osmisle novi proizvod ili uslugu, usvoje nova znanja i postanu dio dinamične startup zajednice. 
· Timove koji već rade na određenoj ideji iz navedene oblasti, ali se nalaze u ranoj fazi razvoja (faza ideacije ili razvoja minimalno održivog proizvoda – MVP). 
Šta tražimo?
Fokusiramo se na rješenja u sljedećim ključnim oblastima, ali je poziv otvoren i za sve druge inovativne ideje iz oblasti agri-tech-a, proizvodnje hrane i bioekonomije[footnoteRef:1]:  [1:  Bioekonomija obuhvata aktivnosti koje koriste biološke resurse za stvaranje proizvoda, usluga i dodane vrijednosti, uz očuvanje prirodnih resursa i ekosistema. Bioekonomiju možemo povezati sa poljoprivredom, šumarstvom, ribarstvom, preradom biomase, bioproizvodnjom, hranom, energijom i mnogim uslugama.] 

· Diversifikacija proteina: Razvoj alternativnih izvora proteina i inovativne hrane kako bi se odgovorilo na promjene u globalnoj potražnji. 
· Prehrambeni sistemi sa nultom emisijom (Net-Zero): Smanjenje karbonskog otiska i optimizacija potrošnje energije tokom cjelokupnog proizvodnog ciklusa. 
· Upravljanje otpadom od hrane: Kreiranje rješenja zasnovanih na cirkularnoj ekonomiji u cilju minimiziranja gubitaka i ponovne upotrebe poljoprivrednih nusproizvoda. 
· Otporna poljoprivreda: Izgradnja klimatski adaptivnih tehnologija i praksi za očuvanje buduće sigurnosti hrane. 
Kako Startup Challenge funkcioniše?
Naš pristup je usmjeren na tržište – pružamo Vam stručnu podršku da razvijete sopstvene inovativne ideje ili da izgradite rješenja zasnovana na stvarnim, validiranim problemima iz industrije. 
Faza 1: Bootcamp (17. i 18. oktobar 2026. godine) 
Program započinje dvodnevnim događajem na kojem će učesnici imati priliku da od predstavnika kompanija i poljoprivrednih proizvođača, iz prve ruke, čuju o izazovima sa kojima se oni svakodnevno suočavaju. Nakon toga, učesnici će raditi na osmišljavanju rješenja koja daju konkretan odgovor na navedene probleme. Sa druge strane, ukoliko se tim prijavio sa idejom koju već razvija, imaće jedinstvenu priliku da je vrednuje sa stručnjacima iz ovog sektora i dobije izuzetno važne povratne informacije (feedback) za njen dalji rast i razvoj. Na kraju događaja, timovi će prezentovati svoje ideje pred stručnim žirijem koji će, na osnovu utvrđenih kriterijuma, donijeti odluku o tome koji timovi nastavljaju učešće u dvomjesečnoj fazi programa. 
Faza 2: Validacija i Inkubacija (oktobar – decembar 2026. godine) 
Odabrani timovi ulaze u online program u trajanju od osam sedmica. Tokom ovog perioda, učesnici će prolaziti kroz osnovni kurikulum usmjeren na validaciju ideja na tržištu, izradu poslovnog modela (Business Model Canvas) i proces istraživanja kupaca (Customer Discovery). Pored glavnog programa, biće organizovane i dodatne radionice posvećene brendiranju, marketingu, prodaji, finansijskom modeliranju, te pravnim osnovama za startupe i zaštiti intelektualne svojine. Kako bi se osigurala uspješna praktična primjena svega naučenog, cjelokupan rad će biti praćen individualnim "1-na-1" mentorskim sesijama sa iskusnim tehničkim, poslovnim i domenskim stručnjacima. 
Faza 3: Demo Dan (decembar 2026. godine) 
Završnica programa je jednodnevni događaj uživo na kojem će timovi dobiti priliku da predstave svoje ideje pred panelom investitora i predstavnika kompanija. Kako bi svi učesnici bili adekvatno pripremljeni i samouvjereni na sceni, događaju će prethoditi radionica i posvećene mentorske sesije fokusirane na pripremu prezentacije (pitch-a). Cilj ovog događaja je da se kroz kvalitetno predstavljanje ideja otvore vrata za realizaciju komercijalnih pilot projekata i ostvare ključna povezivanja sa investitorima radi osiguravanja daljih investicija. Panel investitora i predstavnika kompanija će na završnom događaju imati i ulogu žirija, te će odabrati najbolja tri tima koje očekuju novčane nagrade u sljedećim iznosima: 
· 1. mjesto: 1.000,00 KM 
· 2. mjesto: 500,00 KM 
· 3. mjesto: 300,00 KM 
Prijavite se!
Rok za prijavu je 14. oktobar 2026. godine. Prijavu možete izvršiti na LINKU, a za sva dodatna pitanja budite slobodni da nam se obratite putem mejla budi@starter.ba

U slučaju većeg broja prijava, organizator zadržava pravo selekcije učesnika na osnovu njihove motivacije, iskustva i kvaliteta ideje. Takođe, napominjemo da sve ideje u potpunosti ostaju u vlasništvu tima ili pojedinca koji ih prijavljuje.

